Wassili Primakof (1979, Moskou) is 'n bekroonde Russiese konsertpianis en opname-kunstenaar wat bekend is om sy vertolkings van die werke van Chopin. Primakof is in Moskou gebore, en het op elfjarige ouderdom aan Moskou se Sentrale Musiekskool as 'n leerling van Vera Gornostayeva begin studeer. Daarna het hy die Music Academy of the West in Santa Barbara en die Juilliard-skool in New York bygewoon waar hy onder Jerome Lowenthal studeer het. In 1999 het Primakov tweede prys tydens die Cleveland Internasionale Klavierkompetisie gewen, en in 2001 was hy 'n semi-finalis tydens die Van Cliburn Internasionale Klavierkompetisie. Nadat hy Primakof se opvoering van La Valse tydens die kompetisie aangehoor het is Van Cliburn soos volg aangehaal: "Pragtige tegniek, werklik," met 'n "kyk van pure verrukking op sy gesig." Primakov het daarna beide die silwer medalje en die gehoorprys tydens die 2002 Gina Bachauer Internasionale Klavierkompetisie verower. In 2007 is hy vereer deur die klassieke opname-stigting se toekenning vir jong kunstenaar van die jaar. In 2011 het hy saam met sy duo-vennoot Natalia Lavrova 'n nuwe plate-etiket genaamd LP Classics gestig.